V&A: Middelkind onmoontlik | Toddler Q&A | YourParenting
Toddler » Toddler Q&A » V&A: Middelkind onmoontlik	V&A: Middelkind onmoontlik
Ek het 3 seuns (5 maande, 1 jaar en 10 maande, en 3 jaar). My seuntjie van 1 jaar en 10 maande het die laaste 2 maande 'n verskriklike kort humeur ontwikkel. As iets nie na sy sin is nie gooi hy alles wat in sy pad kom – indien hy geïrriteerd met iemand is sal hy daardie persoon met wat hy ookal in die hande kry gooi.
Hy praat nog nie wat ook vir my 'n bekommernis is, so ek weet nooit regtig wat aangaan in sy koppie nie want hy kan dit nie sê nie. Ek probeer my aller bes om nie van hom 'n middelkind te maak nie, hy kry baie aandag en liefde - hoe dissiplineer ek sy gedrag? Praat help nie, dis asof hy nie eers probeer luister as ek aan hom verduidelik dat wat hy doen verkeerd is nie. Wat doen ek verkeerd? Wat moet ek doen? Moedeloos. Kindersielkundige Naomi van Wyk antwoord:
Ek kan glo dat jy moedeloos voel. Jy het 3 baie jong kinders om gelyk voor te sorg en ek kan net dink hoe uitputtend dit soms moet wees.
Jou middelste kind se gedrag klink vir my baie na aan normaal vir sy ouderdom. Soos kleintjies nader kom aan 2 beleef hulle soms intense frustrasie. Ek vind dat kinders wat later begin praat soms hierdie frustrasie selfs meer voel omdat hulle nie uiting kan gee aan hulle gevoelens in woorde nie. Dit is ook heeltemal normaal vir jou kind om nog nie te praat nie – sommige kleuters begin eers ná die ouderdom van 3 hulle eerste woorde sê.
Terwyl jou kleinding se gedrag normaal is vir sy ouderdom, is dit steeds nodig om perke te stel op hoe hy sy frustrasie uitdruk. Jy is reg, ek kan glo praat help niks nie. Hy is nog te klein om verduidelikings oor sy gedrag te verstaan. Hy reageer hoogs waarskynlik bloot op sy emosies sonder om te dink wat hy doen (soos meeste kinders van daardie ouderdom).
Die eerste stap is om kalm te bly en dit nie persoonlik op te vat nie. 'n Kind wat tantrums gooi kan 'n mens baie gou soos 'n slegte ma laat voel. Dit is nie jou skuld nie, dis 'n ontwikkelingsfase. Hy gaan waarskynlik oor 'n jaar van nou vanself 'n baie makliker kind word om te hanteer.
Die volgende ding om te onthou is dat woede, skreeu, gooi en bene in die lug skop kinders geen skade doen nie. Dit is nie afskeping of verwaarlosing om sulke gedrag min aandag te gee nie.
Ek stel voor dat jy die volgende probeer wanneer hy goed begin gooi: Sê duidelik 'Nee', tel hom op en verwyder hom uit die geselskap todat hy kalmeer het. Gee egter so min as moontlik aandag aan die gedrag. Kinders ervaar aandag, ook die aandag van raas en baklei, as positief en is altyd geneig om meer te doen van dit waarvoor hulle aandag kry.
Kyk uit vir kere wat hy dit regkry om nie iets te gooi nie, en prys hom met aandag wanneer dit gebeur.
Wees ook versigtig om nie vir hom die etiket van 'moeilike middelste kind' te gee nie. Dit is moeilik om dit weer te verander. Kyk uit vir watter positiewe dinge hom uniek maak in julle gesin en beklemtoon dit.
Ek is seker jy doen alles in jou vermoë om jou kinders ewe veel aandag en liefde te gee onder moeilike omstandighede. Probeer om nie so hard op jouself te wees hieroor nie. Jy is ook net 'n mens met beperkte energie, tyd en reserwes. Maak seker jy maak tyd om vir jouself ook te sorg.